持正率和諸太一宮詩
作者：彭汝礪
朝代：宋

paragraphs: 上方憂樂共元元，祠宇知非泥故言。
真室轉臨雙闕近，清壇還拱五神尊。
光輝散燭光華旦，動植歸藏厚載坤。
旗出荆旛威震疊，馬來龍種瑞便蕃。
溶溶遠水浮仙島，苒苒晴霞近紫垣。
畫像百靈朝閟宇，制名千福徧重門。
壺中日永春長在，洞口雲深晝亦昏。
但祝君王千萬歲，人心無以報隆恩。